ಒಂದೇ ಪಿಕ್ಚರ್‍ಗೆ ತೆಲುಗು ಅಮ್ಮಾಯಿ ಆದ್ರು ಅಚ್ಚ ಕನ್ನಡತಿ ರಶ್ಮಿಕಾ

ಬೆಂಗಳೂರು: ಕಿರಿಕ್ ಪಾರ್ಟಿ ಮೂಲಕ ಕನ್ನಡಿಗರ ಮನಗೆದ್ದ ರಶ್ಮಿಕಾ ಮಂದಣ್ಣ ನಟನೆಯ ಮೊದಲನೇ ತೆಲುಗು ಸಿನಿಮಾ `ಚಲೋ’ ಟೀಸರ್ ರಿಲೀಸ್ ಆಗಿದೆ.

ಶನಿವಾರ ಹೈದ್ರಾಬಾದ್‍ನಲ್ಲಿ ನಡೆದ ಕಾರ್ಯಕ್ರಮದಲ್ಲಿ ಟೀಸರ್ ಬಿಡುಗಡೆ ಮಾಡಲಾಗಿದೆ. ಈ ಸಂದರ್ಭದಲ್ಲಿ ಕೊಡವರ ಬೆಡಗಿ ರಶ್ಮಿಕಾ ತೆಲುಗಿನಲ್ಲಿ ಮಾತನಾಡಿದ್ದಾರೆ. ನಾನು ಕನ್ನಡದಲ್ಲಿ ಒಂದು ಸಿನಿಮಾವನ್ನು ಮಾಡಿದ್ದು, ಇದು ನನ್ನ ಎರಡನೇ ಸಿನಿಮಾವಾಗಿದೆ. ನನಗೆ ತೆಲುಗು ಮಾತನಾಡಲು ಬರುವುದಿಲ್ಲ. ಆದರೂ ಪ್ರಯತ್ನ ಮಾಡುತ್ತೇನೆ ಎಂದು ಹೇಳಿ ವೇದಿಕೆ ಮೇಲೆ ಇದ್ದ ಗಣ್ಯರೆಲ್ಲರಿಗೂ ಧನ್ಯವಾದಗಳನ್ನು ತಿಳಿಸಿದರು.

ವೆಂಕಿ ಕುಡುಮುಲು ನಿರ್ದೇಶನದಲ್ಲಿ ಮೂಡಿ ಬಂದಿರುವ ಚೆಲೋ ಸಿನಿಮಾದಲ್ಲಿ ನಟಿ ರಶ್ಮಿಕಾ ತೆಲುಗಿನ ನಟ ನಾಗ ಶೌರ್ಯ ಅವರಿಗೆ ಜೋಡಿಯಾಗಿದ್ದಾರೆ. ಮೆಹಟಿ ಸ್ವರ ಸಾಗರ್ ಅವರ ಸಂಗೀತದಲ್ಲಿ ಹಾಡುಗಳು ಮೂಡಿ ಬಂದಿದೆ. ವಿನ್ನೆಲ್ ಕಿಶೋರ್ ಸತ್ಯ, ಅಚ್ಯುತ್ ಕುಮಾರ್, ರಘು ಬಾಬು, ಪ್ರಗತಿ ಸೇರಿದಂತೆ ದೊಡ್ಡ ತಾರಾಗಣವನ್ನು ಸಿನಿಮಾದಲ್ಲಿ ಕಾಣಬಹುದಾಗಿದೆ.

ಒಂದು ಗ್ರಾಮ ತೆಲುಗು ಮತ್ತೊಂದು ತಮಿಳು ಗ್ರಾಮ ಇವರ ಮಧ್ಯೆ ದ್ವೇಷ ಜಗಳ, ಕಾದಾಟ ನಡೆಯುತ್ತಿದ್ದು, ಒಬ್ಬರು ಇನ್ನೊಬ್ಬರ ಊರಿಗೆ ಹೋಗಬಾರದು, ಬರಬಾರದು ಅವರೇ ಒಂದು ಗಡಿ ಹಾಕಿಕೊಂಡು ವೈಮನಸ್ಸಿನಿಂದ ಇರುವ ಕಥಾಹಂದರವನ್ನು ಹೊಂದಿದೆ. ಇನ್ನೂ ಕಿರಿಕ್ ಪಾರ್ಟಿಯಲ್ಲಿ ಮಿಂಚಿದ ರೀತಿಯಲ್ಲಿಯೇ ಈ ಸಿನಿಮಾದಲ್ಲೂ ಕಾಣಿಸಿಕೊಳ್ಳಲಿದ್ದಾರೆ.